Thierry Daniel Henry (født 17. august 1977) er en fransk fodboldspiller, der er angriber hos FC Barcelona og på det franske fodboldlandshold. 
Henry blev opdaget af AS Monaco i 1990, for hvem han fik sin professionelle seniordebut i 1994. Efterfølgende har han spillet for Juventus F.C. og Arsenal FC, inden han i 2007 skiftede til Barcelona. Især tiden hos Arsenal indbragte ham et ry som en spiller i verdensklasse. Gennem otte sæsoner blev han klubbens topscorer næsten hvert år og nåede i alt 226 mål i alle klubbens turneringer, hvilket er alletiders højeste antal for klubben. Dette var medvirkende til, at klubben vandt to engelske mesterskaber, tre FA Cup-triumfer samt nåede finalen i Champions League, der dog blev tabt. Han var senere med til at vinde dette trofæ med Barcelona i 2009. 
På landsholdet har Thierry Henry spillet 111 landskampe siden debuten i 1997, fjerdehøjeste antal af alle. Han har været med ved seks VM- og EM-slutrunder, og med sine i alt 48 mål er han alletiders mest scorende på Frankrigs fodboldlandshold. ("Læs mere..")
